Diari Oficial de la Generalitat Valenciana


Sumari del DOGV 2730, del 18-04-1996 (1996/837938)

ORDRE de 25 de març de 1996, de la Conselleria d'Agricultura i Medi Ambient, per la qual convoca les comunitats de regants i associacions d'agricultors per a formular peticions o propostes en relació amb la utilització de les aigües per a reg, a l'empara del Decret 47/1987, de 13 d'abril, del Consell de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/25/(5)/dof/vci/html**

### Dades del document

Número de DOGV
:   2730

Data del DOGV
:   18-04-1996

Secció del DOGV
:   DISPOSICIONS GENERALS

Número del document
:   1996/837938


Data del document
:   25-03-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 25 de març de 1996, de la Conselleria d'Agricultura i Medi Ambient, per la qual convoca les comunitats de regants i associacions d'agricultors per a formular peticions o propostes en relació amb la utilització de les aigües per a reg, a l'empara del Decret 47/1987, de 13 d'abril, del Consell de la Generalitat Valenciana.   
Davant la necessitat d'impulsar les actuacions en els processos de racionalització de les aigües per a reg, conjuminant les possibilitats que se'n deriven amb les necessitats pressupostàries, és procedent, d'acord amb l'article 3 del títol I del Decret 47/1987, de 13 d'abril, del Consell de la Generalitat Valenciana, convocar públicament les comunitats de regants i associacions d'agricultors perquè formulen peticions o propostes en relació amb la utilització de les aigües per a reg.  
Per això, i en ús de les facultats que tinc atribuïdes,  
ORDENE  
Article 1  
Convocar les comunitats de regants i associacions d'agricultors perquè puguen formular les peticions que pretenguen en relació amb la utilització de les aigües per a reg, d'acord amb el que es disposa en els articles 1, 2 i 8 de la Llei de la Generalitat Valenciana 7/1986, de 22 de desembre, i en l'article 3 del Decret 47/1987, de 13 d'abril, del Consell de la Generalitat Valenciana.  
Article 2  
1. Les peticions s'han de presentar, en el termini d'un mes a partir de la data de publicació d'aquesta convocatòria, a les direccions territorials de la Conselleria d'Agricultura i Medi Ambient o en qualsevol dels altres llocs als quals es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb el model de sol·licitud que hi ha com a annex a aquesta ordre. A aquest efecte han d'aportar la documentació complementària que s'hi expressa.  
2. S'estableix un termini de sis mesos per a resoldre les sol·licituds, comptadors a partir de la data en què es presenten, les quals s'entendran desestimades si transcorregut aquest termini no s'ha emés la corresponent resolució.   
3. Les subvencions se satisfaran a càrrec del capítol VII, programa 531.10 i línia de subvenció 169 dels pressupostos de la Generalitat Valenciana per a 1996. L'import global màxim destinat al pagament d'anualitats dins de l'exercici actual per a les obres que comencen el 1996, i una vegada deduïts els imports contrets en exercicis anteriors, queda fixat en 398.501.917 de pessetes.  
Article 3  
1. En el supòsit que el conjunt de sol·licituds de subvenció represente una quantitat que supere l'import global màxim de la línia pressupostària corresponent, la Conselleria d'Agricultura i Medi Ambient valorarà les sol·licituds d'acord amb la seua representativitat (nombre de membres, superfície afectada) al següent barem acumulatiu:  
a) Sol·licituds que es referisquen a projectes d'obres que faciliten o transformen sistemes de reg tradicional en sistemes de reg localitzat en sectors complets; es valoraran especialment aquells que, a més a més, vagen a emprendre's a zones clarament deficitàries en recursos hídrics, o comporten una reducció significativa de les pèrdues d'aigua (substitució de sèquies tradicionals per altres de ciment o per canonades, construcció d'embassaments o dipòsits d'aigua per a reg, etc.).  
b) Sol·licituds que es referisquen a projectes d'obres que permeten la reutilització d'aigües depurades per al reg; es valoraran especialment aquells que, a més a més, vagen a dur-se a terme a zones clarament deficitàries en recursos hídrics i suposen una millor disponibilitat en el temps i la forma dels recursos hídrics, d'acord amb l'apartat anterior.  
c) La resta de sol·licituds que es referisquen a projectes d'obres de millora o substitució de séquies, canonades o canalitzacions a zones clarament deficitàries en recursos hídrics.  
d) La resta de les sol·licituds.  
2. Les sol·licituds de subvenció que es van formular a l'empara de l'Ordre de 21 de desembre de 1994, de la Conselleria d'Agricultura, Pesca i Alimentació, i que van ser tramitades d'acord amb les Ordres de 15 de maig i de 26 de setembre de 1995, de manera que se'n van supervisar els projectes, però sobre las quals va recaure resolució mitjançant acte presumpte desestimatori, es tramitaran i resoldran d'acord amb el barem de l'apartat anterior sempre que reiteren o ratifiquen la seua sol·licitud inicial dins d'aquesta convocatòria.  
Article 4  
1. D'acord amb el que s'estableix en els articles 4 i 8 de l'esmentat Decret 47/1987, les peticions, després del seu estudi, seran classificades en dos grups: aquelles per a les quals s'estime necessària la redacció d'un projecte de pla d'utilització d'aigua per a reg i aquelles altres en les quals no se n'observe la necessarietat.  
2. Aquesta classificació donarà lloc, si escau, a les actuacions que s'estableixen en els títols II i III de l'esmentat decret i, per als dos casos, quan procedisca, a les determinades en el títol IV.  
Article 5  
Les obres subvencionades podran, segons la dimensió funcional i econòmica, executar-se dins de l'exercici pressupostari de 1996, o programar-se'n l'execució amb caràcter plurianual. En el primer cas, les obres hauran de quedar acabades i justificada l'execució, en el corresponent exercici corrent, abans del 30 de novembre de 1996, i, en el segon, serà objecte de subvenció, exclusivament, la quantitat corresponent a la inversió efectivament realitzada i justificada en cada any.  
Article 6  
1. Per al pagament de la subvenció, caldrà justificar la realització de la corresponent obra per mitjà de l'aportació dels certificats d'obra; també caldrà que el tècnic de l'administració autonòmica designat amb aquesta finalitat informe favorablement sobre l'execució i sobre la congruència de les obres amb el projecte aprovat.  
L'import que s'ha de pagar al beneficiari de l'ajuda coincidirà amb el cost real de la inversió efectivament realitzada i amb les certificacions d'obra executades i aprovades. En cas que hi haja una baixa en la contractació i l'import pagat pel beneficiari fóra inferior, de la mateixa forma i en la mateixa proporció, aquesta baixa es reflectirà en la subvenció que s'ha de pagar.  
2. Els concessionaris de les subvencions hauran de confirmar el compliment de les seues obligacions fiscals, com també de les que els incumbisquen respecte de la Seguretat Social.  
Article 7  
1. Amb la sol·licitud pot presentar-se un projecte o memòria valorada de les obres, quan el pressupost no sobrepuge dels 42.081.041 de pessetes. Aquests documents seran exigits, si més no, en l'ordre d'aquesta Conselleria que concedeix la prestació de les ajudes que resulten procedents. En aquests documents cal incloure, necessàriament, un estudi agronòmic, signat per un tècnic competent en agronomia, en el qual es justifique degudament els càlculs hidràulics i qualssevol altres continguts en el projecte o millora en els quals calga prendre com a base les necessitats hídriques dels diferents cultius i terres objecte d'una millor utilització de l'aigua de reg.  
2. Si els projectes d'obra o memòries valorades estigueren redactats per equips tècnics multidisciplinars, se'n farà constar els components i titulacions tècniques corresponents.  
3. En tot cas, el projecte d'obra o memòria valorada estarà visat pel col·legi professional del seu autor o coordinador-director.  
DISPOSICIONS FINALS  
Primera  
Es faculta la Direcció General de Política d'Estructures, Regadius i Desenvolupament Rural perquè puga dictar les disposicions que calga per al desplegament d'aquesta ordre.  
Segona  
Aquesta ordre entra en vigor l'endemà de la publicació en el Diari Oficial de la Generalitat Valenciana.  
València, 25 de març de 1996   
La consellera d'Agricultura i Medi Ambient,  
M.ª àNGELS RAMóN-LLIN I MARTíNEZ  
ANNEX  
Proposta de racionalització d'aigua per a reg  
(d'acord amb el Decret 47/1987, de 13 d'abril,  
 del Consell de la Generalitat Valenciana)  
Denominació del titular: ...  
CIF: ...  
Domicili: ... Municipi: ...  
Comarca: ... Província: ... Telèfon: ...  
Representant: ..., en qualitat de ...  
Domicili del representant: ...  
Documentació que s'hi adjunta:  
- Certificat de l'acord de sol·licitud, consignat en l'acta amb l'acord de petició d'ajudes, facultats de representació i termini d'execució de les obres.  
- Ordenances o estatuts de la comunitat de regants o associacions d'agricultors.  
- Documentació que acredite el compliment de les obligacions fiscals i les que pertoque davant la Seguretat Social (certificat de l'Agència Tributària i de la Tresoreria de la Seguretat Social).  
- Entitat bancària, agència, localitat i número de compte (certificat de l'entitat bancària).  
- Còpia del document d'identificació fiscal.  
- Exposició del problema: situació actual, agricultors i superfície afectada, etc.  
- Solucions proposades pel peticionari: objectius proposats, estalvi d'aigua estimat, etc.  
- Cost aproximat de les obres i calendari previst d'execució, per anualitats, segons el peticionari.  
- Altres (especifiqueu-los).  
(Data)  
CONSELLERIA D'AGRICULTURA I MEDI AMBIENT


Còpia Permalink ELI